सेक्रेटरी ने हाउस हेल्प सपना को धमकाया, कहा- पैसा, टिकट सब मिलेगा..बस नवाज का नाम मत लो
Bollywood Actor Nawazuddin Siddiqui Domestic Violence Case - Aaliya Siddiqui's Lawyer On Househelp Sapna Robin Masih Threats. कल यानी 20 फरवरी को नवाजुद्दीन सिद्दीकी की हाउसहेल्प सपना रॉबिन मसीह ने वीडियो शेयर कर अपनी परेशानी बताई थी। उसने कहा कि नवाज ने उसे दुबई में अकेला छोड़ दिया है, और उसके खाने-पीने का भी कोई जुगाड़ नहीं है।
19 फरवरी को नवाजुद्दीन सिद्दीकी की हाउस हेल्प सपना रॉबिन मसीह ने वीडियो शेयर कर अपनी परेशानी बताई थी। उसने कहा कि नवाज ने उसे दुबई में अकेला छोड़ दिया है, और उसके खाने-पीने का भी कोई जुगाड़ नहीं है।
अब इस मामले में आलिया के लॉयर रिजवान सिद्दीकी ने कहा है कि कुछ लोग सपना को धमकी दे रहे हैं। वो सपना से कह रहे हैं कि उसे पैसे और टिकट सब मिलेंगे लेकिन उसे बस इतना कहना पड़ेगा कि वो नवाज के लिए काम नहीं करती है।
सपना के अलावा एक और हाउसहेल्प भी करेगी शिकायत
नवाजुद्दीन सिद्दीकी की एक्स वाइफ आलिया के लॉयर रिजवान ने कहा है कि वो सपना की तरफ से नवाज के ऊपर केस करने जा रहे हैं। उनका कहना है कि वो IPC की धारा 344, 1860 के तहत मामला दर्ज करेंगे और जरूरत पड़ी को अन्य धाराएं भी जोड़ेंगे।
उन्होंने कहा, 'मैं सपना की तरफ से नवाजुद्दीन के खिलाफ केस फाइल करने जा रहा हूं। पूनम नाम की एक और हाउसहेल्प भी इस मामले में शिकायतकर्ता होंगी। वो भी सपना के साथ दुबई में ही रह रही थीं। उन्हें भी नवाज ने सैलेरी नहीं दी थी, वो कैसे भी करके वहां से निकलने में कामयाब रही। उन्होंने सपना को आते समय 50 दिरहम भी दिया था। सपना को लगा कि उसे उसकी सैलेरी मिल जाएगी इसलिए वो वहीं रुक गई थी। अब वो वहीं फंसी रह गई है।'
रिजवान ने नवाज को आगाह किया
रिजवान ने एक और ट्वीट करते हुए नवाजुद्दीन और उनके सहयोगियों को आगाह किया है। उन्होंने नवाज को टैग करते हुए लिखा, आपके सेक्रेटरी अनूप और भरत आपका नाम लेकर सपना को आपराधिक धमकी दे रहे हैं। आप इसपर तुरंत ध्यान दीजिए, वरना ऐसी धमकी की सूचना दुबई पुलिस और इंडियन अथॉरिटी को दी जाएगी।
सपना को हायरिंग के बाद से ही नहीं मिली सैलेरी
आलिया के वकील रिजवान सिद्दीकी ने सोशल मीडिया पर सपना का वीडियो शेयर किया था। वीडियो के साथ एक नोट भी था जिसमें लिखा है, 'सपना को गलत हायरिंग करके दुबई भेजा गया था। सरकारी रिकॉर्ड में लिखा है कि सपना एक सेल्स मैनेजर के तौर पर दुबई गई थी, लेकिन दुबई में वो नवाज के घर हाउसहेल्प का काम करती है।
नवाजुद्दीन ने अपने बच्चों की देखभाल के लिए एक कंपनी के जरिए सपना की हायरिंग की थी, लेकिन हायरिंग के बाद से ही उसे सैलेरी नहीं मिली है। आलिया के बच्चों सहित इंडिया आने के बाद सपना दुबई वाले घर पर अकेली रह गई।'
आलिया को भी इंडिया जाने के लिए करनी पड़ी थी मशक्कत-सपना
सपना का कहना है कि घर पर खाने को एक दाना नहीं है, और नवाज ने घर का बिजली का बिल तक नहीं दिया है। ऐसा ही रहा तो दो-तीन में उसे घर खाली भी करना पड़ सकता है। सपना ने रोते हुए गुहार लगाई है कि उसे कैसे भी करके इंडिया लाने की व्यवस्था की जाए साथ ही उसकी सैलेरी भी दी जाए।
सपना का कहना है कि आलिया को भी इंडिया जाने में काफी परेशानियां आई थीं। कैसे-कैसे करके वो दुबई से निकल कर इंडिया गई थीं।
पिछले एक महीने से नवाजुद्दीन पर संकट के बादल छाए हैं
नवाजुद्दीन सिद्दीकी और उनकी वाइफ आलिया सिद्दीकी के बीच लड़ाई कोर्ट तक पहुंच गई है। आलिया का कहना है कि नवाज और उनके पूरे परिवार ने उनका शोषण किया है। वहीं नवाजुद्दीन का वर्जन है कि आलिया उनसे काफी पहले अलग हो चुकी हैं लेकिन अब प्रॉपर्टी और बंगले पर गैरकानूनी रूप से अधिकार जमाना चाहती हैं। आलिया ने हाल ही में एक वीडियो शेयर किया था जिसमें वो नवाज पर भड़ास निकाल रही हैं।
आलिया का कहना है कि नवाज से तलाक के बाद भी दोनों रिलेशनशिप में रहे थे, और दूसरे बच्चे का जन्म भी तलाक के बाद भी हुआ था, लेकिन नवाज ने कभी उनकी इज्जत नहीं की। वहीं नवाज की मां ने आलिया पर आरोप लगाते हुए कहा कि दूसरा बच्चा नवाज का न होकर किसी और का है।
